Susi kuvattiin jolkottelemassa Espoossa Kehä III:lla.

Susi tallentui kameralle Espoossa. Lukijan video

Espoon ja Vantaan rajamaastossa on jolkotellut pitkäkoipinen koiraeläin. Se on susi.

Hukka tallentui ainakin kahdelle tuoreelle videolle, jotka on toimitettu Iltalehteen. Toisen niistä kuvasi torstain vastaisena yönä taksikuski Roni Gerkman.

Hän lähti Vantaalta Kivenlahden taksitallille Kehä III:a pitkin puoli yhden jälkeen yöllä.

– Järvenperän liittymän kohdalla huomasin eläimen pientareella. En ollut uskoa silmiäni.

LUE MYÖS Susi liikkui lapsiperhealueella Joensuussa

Gerkman kääntyi liittymässä takaisin ja pääsi kuvaamaan eläimen Matalajärventien Marketanpuiston kohdalla.

– Se ei minuun kauheasti reagoinut. Ikkunan avasin ja kuvasin videon ja kuvat. Se vain katsoi. Se pysyi juuri niin sanotun susirajan eli Kehä III:n ulkopuolella.

Espoon ja Vantaan rajamailla on liikkunut susi. Lukijan kuva

Gerkman jakeli videota kavereilleen. Kaikkien mielestä eläin näytti sudelta. Hän ei sitä silti pelännyt. Hänen mielestään susia mahtuu lähelle pääkaupunkia.

– Ei se hampaita näyttänyt, murissut tai mitään. Ei pelottanut. Kyllä ne mukaan mahtuvat omasta mielestäni, kunhan eivät ihan pihoihin mene.

Toisen videon kuvasi Eero Koski. Hän kuvasi oman videonsa hieman Gerkmania myöhemmin puoli yhdentoista aikaan aamupäivällä Espoon Kalajärvellä Örkkiniityn kohdilla.

– Olin papan kyydissä menossa autolla kouluun. Tämä susi tuli asutusalueen viereisestä metsästä ulos. Meidän edessä ajava auto ja me himmaamme ja katsomme, että se on oikeasti susi. Edessä ajava Audi avasi autonsa oven ja susi paineli takaisin asutusalueelle.

LUE MYÖS Keravalla ja Järvenpäässä nähty suden näköinen eläin osoittautui karkuteillä olleeksi koiraksi

Koski sanoo, että on tavallaan pelottavaa, että suurpetoja liikkuu niin lähellä ihmisasutusta pääkaupunkiseudulla.

– Tämä on kumminkin aluetta, jossa on tosi paljon pikkulapsia, jotka eivät välttämättä ymmärrä asiaa. Kyllähän se vähän järkytti, mutta olin kuitenkin auton kyydissä, joten se ei ollut ihan suora kohtaaminen.

Tutkija: ”Ilman muuta susi”

Luonnonvarakeskus Luken tutkimusprofessori Ilpo Kojola vahvistaa, että videoilla esiintyvä eläin on todella susi. Ajoittain ilmoitettu susihavainto on osoittautunut lopulta koiraksi.

– Ei ole mitään epäselvyyttä. Kyllä siinä on varmasti sudesta kysymys, Kojola toteaa heti videot nähtyään.

Hän sanoo, että ensimmäisenä hän kiinnitti huomionsa eläimen tyypilliseen, susimaiseen ja vaivattomaan kulkutapaan. Selän linja pysyy vakaana.

– Naamavärkin väri on semmoinen sudelle tyypillinen. Siinä on tummempi kuonon yläosa ja otsakin on tummempi. Kuonon alaosa on vaaleampi. Pään muotokin on susimainen. Otsa ei nouse. Häntä on selkeästi suora, pitkä ja tumma. Eläin on pitkäkoipinen ja korkea.

Kojola sanoo, että jotkut koiratkin ovat pitkäkoipisia, mutta yhdistettynä ulkonäköön ja liikkumistapaan varaa epäilykselle ei jää.

– Sukupuolesta tai iästä ei sen sijaan voi sanoa mitään varmaa. Asuinasutusta lähellä liikkuvat sudet ovat yleensä nuorehkoja. Nuoret yksilöt ovat kuljeskelijoita, jotka eksyvät vaeltaessaan ihmisten ilmoille. Tämä on puhdas arvaus, että tässä olisi nuoresta naaraasta kysymys. Tässä voi mennä metsäänkin, Kojola arvioi.

Joka tapauksessa kyseessä on kuitenkin susi.